FI Euroopan unionin virallinen lehti C 30/15

Kuulemismenettelystä vastaavan neuvonantajan loppukertomus (1) asiassa COMP/38.636 – Rambus

2010/C 30/08

Päätösluonnoksesta voidaan esittää seuraavat huomautukset:

1. Asian tausta

Tämä asetuksen (EY) N:o 1/2003 9 artiklan nojalla tehty päätösluonnos liittyy yhdysvaltalaisen yrityksen Rambus tiettyihin käytäntöihin. Rambus suunnittelee, kehittää ja lisensoi tietokoneisiin sekä kuluttajaelektroniikka- ja viestintätuotteisiin tarkoitettuja, siruun perustuvia laajakaistatekniikoita. Väitteet koskevat erityisesti mahdollisesti kohtuuttomien rojaltien vaatimista eräiden dynaamisissa hakumuisteissa (Dynamic Random Access Memory, jäljempänä ’DRAM’) käytettäviin siruihin liittyvien patenttien käytöstä sen seurauksena, että Rambus on väitteiden mukaan tahallisesti toiminut harhaanjohtavasti standardien laadinnassa jättämällä ilmoittamatta olemassa olevista patenteista ja patenttihakemuksista ja jälkeenpäin väittämällä hyväksytyn standardin loukkaavan niitä. Komissio on katsonut alustavasti, että näissä käytännöissä voi olla kyse EY:n perustamissopimuksen 82 artiklassa tarkoitetusta määräävän markkina-aseman väärinkäytöstä.

2. Ennakkoarviointi ja siitä seuraava menettely

Asia nousi esiin saksalaisen yrityksen Infineon ja eteläkorealaisen yrityksen Hynix tehtyä 18 päivänä joulukuuta 2002 neuvoston asetuksen N:o 17 3 artiklan nojalla yhteisen kantelun. Infineon peruutti kantelunsa 5 päivänä huhtikuuta 2005 sovittuaan asian yksityisesti Rambusin kanssa.

Rambus vastaanotti kantelun julkisen version 28 päivänä heinäkuuta 2003 ja antoi siitä huomautuksensa 8 päivänä lokakuuta 2003.

Komissio antoi 27 päivänä heinäkuuta 2007 väitetiedoksiannon, joka muodostaa asetuksen (EY) N:o 1/2003 9 artiklan 1 kohdan mukaisen ennakkoarvioinnin. Rambus vastaanotti tämän 30 päivänä heinäkuuta 2007. Rambusille myönnettiin 10 päivänä elokuuta 2007 oikeus tutustua asiakirja-aineistoon.

Myönsin Rambusille sen pyynnöstä lisäaikaa 31 päivänä lokakuuta 2007 asti vastata väitetiedoksiantoon. Rambus vastasi väitetiedoksiantoon määräaikaan mennessä.

Useat yritykset pyysivät lupaa osallistua menettelyyn asianomaisina kolmansina osapuolina. Myönsin luvan IBM:lle, Hewlett Packardille ja Micron Technology Inc:lle 5 päivänä syyskuuta 2007, Cray Inc:lle 17 päivänä syyskuuta 2007, Samsung Electronics Corp:lle 17 päivänä lokakuuta 2007 ja BT Group PLC:lle 25 päivänä lokakuuta 2007. Kaikki nämä osapuolet pyysivät saada väitetiedoksiannon julkisen version, joka myös toimitettiin niille. Cray Inc., Hewlett Packard, IBM ja Hynix antoivat siitä kirjalliset huomautuksensa lokakuun 2007 aikana.

Suullinen kuuleminen järjestettiin Rambusin pyynnöstä 4. ja 5 päivänä joulukuuta 2007, ja viisi asianomaista kolmatta osapuolta (Cray Inc., Hynix, IBM, Micron Technology Inc. ja Samsung Electronics Corp.) osallistui siihen. Lisäksi Yhdysvaltojen kilpailuviranomaisen edustaja osallistui kuulemiseen tarkkailijana.

Komissio antoi 23 päivänä helmikuuta 2009 Rambusille tiedoksi asiaseikkoja koskevan kirjeen, jossa yritykselle ilmoitettiin i) kuinka komissio saattaa käyttää tiettyjä Rambusin hallussa jo olevia asiakirjoja sekä ii) mitä lisätodisteita komissio on kerännyt ja kuinka se saattaa käyttää niitä mahdollisessa 82 artiklan nojalla annettavassa päätöksessä. Asiaseikkoja koskevassa kirjeessä mainittu todistusaineisto toimitettiin Rambusille CD-ROM-levyllä. Rambus toimitti huomautuksensa asiaseikkoja koskevasta kirjeestä 30 päivänä maaliskuuta 2009.

3. Sitoumusten toimittaminen ja markkinatesti

Rambus toimitti 8 päivänä kesäkuuta 2009 sitoumuksensa komissiolle vastauksena väitetiedoksiannossa esitettyihin väitteisiin. Rambus kuitenkin ilmoitti olevansa eri mieltä komission alustavista havainnoista.

Komissio julkaisi 12 päivänä kesäkuuta 2009Euroopan unionin virallisessa lehdessä asetuksen (EY) N:o 1/2003 27 artiklan 4 kohdan mukaisen tiedonannon, jossa se esitteli lyhyesti asian ja sitoumukset, ja kehotti asianomaisia kolmansia osapuolia lähettämään huomautuksensa kuukauden kuluessa. Komissio toimitti asianomaisilta kolmansilta osapuolilta tiedoksiannon julkaisemisen jälkeen saadut huomautukset Rambusille 23 päivänä heinäkuuta 2009. Rambus toimitti 14 päivänä elokuuta 2009 muutetun ehdotuksen sitoumuksista.

4. Asiakirja-aineistoon ja markkinatestiin tutustuminen

Rambusille myönnettiin oikeus tutustua asiakirja-aineistoon ensimmäisen kerran väitetiedoksiannon antamisen jälkeen. Lisäksi Rambusille myönnettiin oikeus tutustua asiaseikkoja koskevassa kirjeessä mainittuihin todisteisiin. Markkinatestin valmistuttua Rambusille toimitettiin myös markkinatestiin saaduista vastauksista versiot, joista oli poistettu luottamukselliset tiedot.

Rambus valitti 2 päivänä maaliskuuta 2009 päivätyssä kirjeessään, ettei sille ollut myönnetty oikeutta tutustua kaikkiin aineiston asiakirjoihin asiaseikkoja koskevan kirjeen julkaisemisen jälkeen ja ettei se ollut saanut aineistoon sisältyvien asiakirjojen täydellistä luetteloa. Rambus esitti myös muita menettelyyn liittyviä valituksia ja väitti erityisesti, että joidenkin kolmansien osapuolten huomautukset oli virheellisesti merkitty ”omasta aloitteesta tehdyiksi huomautuksiksi” ja että aineistosta oli jätetty pois joitakin vapauttavia todisteita. Kuultuani kilpailun pääosaston asianomaisia yksiköitä katsoin, että Rambus oli saanut kaikki oleelliset asiakirjat lukuun ottamatta yhtä asiakirjaa, jota ei ollut epähuomiossa sisällytetty aineistoon ja joka toimitettiin Rambusille 11 päivänä maaliskuuta 2009 yhdessä niiden asiakirjojen täydellisen luettelon kanssa, jotka sisältyivät aineistoon asiaseikkoja koskevan kirjeen julkaisemisen jälkeen. Katson, että Rambusin esittämät muut väitteet ovat oleellisesti perusteettomia, minkä vuoksi ne on hylätty.

Rambus toimitti 31 päivänä elokuuta 2009 komissiolle ilmoituksen siitä, että Rambus oli saanut asianmukaisesti tutustua niihin tietoihin, joiden se katsoi olevan tarpeellisia sitoumusten esittämistä varten komission havaitsemien ongelmien ratkaisemiseksi.

5. Päätelmät

Katson, että osapuolten oikeus tulla kuulluksi on tässä asiassa toteutunut.

Brysselissä 29 päivänä syyskuuta 2009 Karen WILLIAMS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti – EYVL L 162, 19.6.2001, s. 21.